Národná rada Slovenskej republiky

VIII. volebné  obdobie

 Číslo: CRD-1008/2021

559a
S p o l o č n á   s p r á v a

výborov Národnej rady Slovenskej republiky o výsledku prerokovania vládneho návrhu zákona, ktorým sa mení a dopĺňa zákon č. 336/2015 Z. z. o podpore najmenej rozvinutých okresov a o zmene a doplnení niektorých zákonov v znení neskorších predpisov (tlač 559) v druhom čítaní

	Výbor Národnej rady Slovenskej republiky pre hospodárske záležitosti ako gestorský výbor k vládnemu návrhu zákona, ktorým sa mení a dopĺňa zákon č. 336/2015 Z. z. o podpore najmenej rozvinutých okresov a o zmene a doplnení niektorých zákonov v znení neskorších predpisov (tlač 559) (ďalej len „gestorský výbor“) podáva Národnej rade Slovenskej republiky podľa § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov (ďalej len „rokovací poriadok“) spoločnú správu výborov Národnej rady Slovenskej republiky.

I.

Národná rada Slovenskej republiky uznesením č. 803 zo 17. júna 2021 pridelila predmetný návrh zákona na prerokovanie týmto výborom:

	Ústavnoprávnemu výboru Národnej rady Slovenskej republiky  
	Výboru Národnej rady Slovenskej republiky pre financie a rozpočet a
	Výboru Národnej rady Slovenskej republiky pre hospodárske záležitosti.
	
	Určila zároveň Výbor Národnej rady Slovenskej republiky pre hospodárske záležitosti ako gestorský výbor a lehoty na prerokovanie predmetného vládneho návrhu zákona v druhom čítaní vo výboroch.

II.

Poslanci Národnej rady Slovenskej republiky, ktorí nie sú členmi výborov, ktorým bol návrh zákona pridelený, neoznámili gestorskému výboru v určenej lehote žiadne stanovisko k predmetnému návrhu zákona (§ 75 ods. 2 rokovacieho poriadku).

III.

Návrh zákona odporúčali Národnej rade Slovenskej republiky schváliť:

•	Ústavnoprávny výbor Národnej rady Slovenskej republiky uznesením č. 324                      z 9. septembra 2021
•	Výbor Národnej rady Slovenskej republiky pre financie a rozpočet uznesením č. 218 zo 14. septembra 2021 a
•	Výbor Národnej rady Slovenskej republiky pre hospodárske záležitosti uznesením č. 203 zo 14. septembra 2021.

IV.

Z uznesení výborov Národnej rady Slovenskej republiky uvedených pod bodom III tejto správy vyplývajú nasledujúce pozmeňujúce a doplňujúce návrhy:

1.		K čl. I, 1. a 11. bodu 
V čl. I, 1. bode (§ 2 ods. 2) a 11. bode (§ 5) sa vypúšťa posledná veta. 

Pozmeňujúci návrh legislatívno-technickej povahy má za cieľ z návrhu zákona vypustiť poznámky pod čiarou, ktorých navrhované znenie je totožné s ich citáciami v platnom znení zákona, preto ich opätovné zavedenie v návrhu zákona je nadbytočné.  

Ústavnoprávny výbor NR SR
Výbor NR SR pre financie a rozpočet
Výbor NR SR pre hospodárske záležitosti

2.	K čl. I, 9. bodu
V čl. I, 9. bode, § 4 ods. 4 sa slovo „hraniciam“ nahrádza slovami „územnému obvodu“.

Pozmeňujúci návrh v zmysle § 1 ods. 4 zákona č. 302/2001 Z. z. o samospráve vyšších územných celkov (zákon o samosprávnych krajoch) v znení neskorších predpisov terminologicky konkretizuje navrhované znenie. 

Ústavnoprávny výbor NR SR
Výbor NR SR pre financie a rozpočet
Výbor NR SR pre hospodárske záležitosti

3.	K čl. I, 14. bodu
V čl. I, 14. bode, § 8 ods. 2 písm. e) sa vypúšťa slovo „požadovanú“.

Pozmeňujúci návrh vypúšťa nadbytočné a zmätočné slovo, nakoľko žiadosťou o poskytnutie regionálneho príspevku požaduje žiadateľ výhradne poskytnutie regionálneho príspevku a nie výšku celkových nákladov, ktorú len v žiadosti deklaruje. 

Ústavnoprávny výbor NR SR
Výbor NR SR pre financie a rozpočet
Výbor NR SR pre hospodárske záležitosti

4.	K čl. I, 14. bodu
V čl. I, 14. bode, § 8 ods. 3 sa vypúšťa slovo „záväzná“.

Pozmeňujúci návrh vypúšťa nadbytočné a zmätočné slovo, tak aby bolo zrejmé, že metodika ústredného orgánu štátnej správy nie je všeobecne záväzným právnym predpisom v zmysle § 1 ods. 1 zákona č. 400/2015 Z. z. o tvorbe právnych predpisov a o Zbierke zákonov Slovenskej republiky a o zmene a doplnení niektorých zákonov.

Ústavnoprávny výbor NR SR
Výbor NR SR pre financie a rozpočet
Výbor NR SR pre hospodárske záležitosti

5.	K čl. I, 14. bodu 
V čl. I, 14. bode, § 8 ods. 6 písm. b) sa odkaz na poznámku pod čiarou „3aa)“ nahrádza odkazom „3b)“ a označenie poznámky pod čiarou k odkazu „3aa)“ sa nahrádza označením poznámky pod čiarou k odkazu „3b)“. 
V súvislosti s touto zmenou sa primerane upraví aj príslušná úvodná veta v čl. I, 14. bode.

Pozmeňujúci návrh legislatívno-technickej povahy v záujme sprehľadnenia návrhu zákona a minimalizácie odkazov a poznámok pod čiarou využíva návrhom zákona vypustenú poznámku pod čiarou k odkazu 3b § 8 ods. 3 písm. g) platného znenia tak, že nebude potrebné zavádzať nový odkaz a k nemu prislúchajúcu poznámku pod čiarou.  

Ústavnoprávny výbor NR SR
Výbor NR SR pre financie a rozpočet
Výbor NR SR pre hospodárske záležitosti

6.	K čl. I, 14. bodu 
V čl. I, 14. bode, § 8 ods. 7 sa za slová „dokončenia výstavby,“ vkladá slovo „dokončenia“.

Pozmeňujúci návrh terminologicky precizuje výpočet právnych skutočností determinujúcich lehotu, v ktorej nie je možné disponovať s pozemkom alebo stavbou, na ktoré bol poskytnutý regionálny príspevok. 

Ústavnoprávny výbor NR SR
Výbor NR SR pre financie a rozpočet
Výbor NR SR pre hospodárske záležitosti

V.

     	Spoločná správa výborov Národnej rady Slovenskej republiky o výsledku prerokovania návrhu zákona v druhom čítaní bola schválená uznesením Výboru Národnej rady Slovenskej republiky pre hospodárske záležitosti č. 213 zo 16. septembra 2021.
 
Týmto uznesením výbor zároveň poveril spoločnú spravodajkyňu Miriam Šutekovú predložiť návrhy v zmysle príslušných ustanovení rokovacieho poriadku Národnej rady Slovenskej republiky.

Bratislava 16. septembra 2021

Peter K r e m s k ý, v.r.  
predseda Výboru NR SR 
pre hospodárske záležitosti